钦定古今图书集成/明伦汇编/家范典/第108卷 > 明徐三重明善全编 > 《祭外姑宇文夫人文》唐·陈子昂
## 钦定古今图书集成/明伦汇编/家范典/第108卷 > 明徐三重明善全编 > 《祭外姑宇文夫人文》唐·陈子昂

维年月日朔，女夫陈子昂，谨以清酌嘉蔬之奠，奉祭
于故高氏河南宇文夫人之灵。恭闻夫人有清穆之
德，皓洁之行，淳懿肃恭，内外仰则。而道风素范，蕙敷
兰滋，用能惠心光浮，氛氲梁沚，崇严壸训，芬郁母仪，
中馈柔嘉，娣姒有则。岂图慈颜幽翳，于今十年，墓木
已拱，尊灵廓然。今吉辰叶应，幽殡方开，容象如在，器
质已灰。改卜有典，宅兆方迁。山园既列，祖载行焉。哀
子号咷女也，蝉媛，于天永诀，泣血流连。子昂谬承嘉
惠，预叨姻戚，生事早暌，送终空积。窃闻精意以享，黍
稷非馨。敢陈薄酹，以献明灵。伏惟夫人明神。尚飨。